KOMISIJOS SPRENDIMAS
2006 m. rugpjūčio 4 d.
nustatantis valstybių narių, atitinkančių reikalavimus gauti finansavimą iš Sanglaudos fondo 2007-2013 m., sąrašą
(pranešta dokumentu Nr. C(2006) 3479)
(2006/596/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias Europos regioninės plėtros fondo, Europos socialinio fondo ir Sanglaudos fondo nuostatas bei panaikinantį Reglamentą (EB) Nr. 1260/1999 (1), ypač į jo 5 straipsnio 3 dalį ir 8 straipsnio 4 dalį,
kadangi:
(1)
Pagal Reglamento (EB) Nr. 1083/2006, įsteigiančio Sanglaudos fondą, 1 straipsnio 1 dalį Sanglaudos fondas prisideda prie Bendrijos ekonominės ir socialinės sanglaudos stiprinimo siekiant skatinti tvarų vystymąsi.
(2)
Pagal Reglamento (EB) Nr. 1083/2006 5 straipsnio 2 dalį reikalavimus gauti finansavimą iš Sanglaudos fondo atitinka tos valstybės narės, kurių bendrosios nacionalinės pajamos (BNP) vienam gyventojui, apskaičiavus perkamosios galios paritetais ir 2001-2003 m. laikotarpio Bendrijos duomenimis, yra mažesnės nei 90 % ES 25 BNP.
(3)
Reglamento (EB) Nr. 1083/2006 8 straipsnio 3 dalyje nustatyta, kad valstybės narės, atitinkančios reikalavimus gauti finansavimą iš Sanglaudos fondo 2006 m., ir kurios ir toliau turėtų atitikti reikalavimus, jei minimali atitikimo reikalavimams riba būtų išlikusi 90 % ES 15 BNP vidurkio, tačiau jų nebeatitinkančios, kadangi tų valstybių narių nominaliosios vienam gyventojui tenkančios BNP viršija 90 % ES 25 BNP vidurkį, nustatytą ir apskaičiuotą pagal to reglamento 5 straipsnio 2 dalį, visgi atitinka reikalavimus gauti laikinąjį išimtinį finansavimą iš Sanglaudos fondo.
(4)
Todėl būtina sudaryti reikalavimus atitinkančių valstybių narių sąrašus,
PRIĖMĖ ŠĮ SPRENDIMĄ:
1 straipsnis
Valstybės narės, atitinkančios reikalavimus gauti finansavimą iš Sanglaudos fondo nuo 2007 m. sausio 1 d., yra išvardytos I priede.
2 straipsnis
Valstybės narės, atitinkančios reikalavimus gauti laikinąjį išimtinį finansavimą iš Sanglaudos fondo, kaip nurodyta Reglamento (EB) Nr. 1083/2006 8 straipsnio 3 dalyje, yra išvardytos II priede.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 4 d.